《蓟州》
明代·唐之淳

蓟州古渔阳，地势殊丰隆。三河漾其西，石门限其东。

兵馀岁屡歉，四野无恒农。老少衣裋褐，园庐缺垣墉。

况兹久旱乾，冬春苦多风。小雨不破块，犁锄讵能功。

麦秋未含穟，苗田但高蓬。朅来览原陆，匹马方从戎。

解鞍憩官舍，绿树空亭中。有鸟鸣树间，其雌和其雄。

物性有至乐，人情怀苦悰。畴能抚罢民，和辑与鸟同。

张郭久不作，高山仰遗踪。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。